Գիտնականների տուն (Նովոչերկասկ)

Գիտնականների տուն (), առանձնատուն Ռուսաստանի Ռոստովի մարզի Նովոչերկասկ քաղաքի կենտրոնում։ Գտնվում է Ատամանսկայա փողոցում։

Պատմություն
Շենքը 1909 թվականին մոդեռն ոճով կառուցել է ինժեներ, Դոնի պոլիտեխնիկական ինստիտուտի ճարտարապետության բաժնի դասախոս, Գ. Մ. Սալնիկովը։ Նախագծի հեղինակն այս տանն ապրել է մինչև 1911 թվականը, երբ այն վարձակալությամբ հանձնել է ինստիտուտի գրադարանին, իսկ ինքը տեղափոխվել է բակային կցաշենք։ Գրադարանը շուտով դարձել է համալսարանի մշակութային կենտրոնը, իսկ Սալնիկովի տունը հայտնի է դարձել որպես Գիտնականների տունը, որտեղ պոլիտեխնիկի ուսուցիչները հանգստանում և աշխատում էին։

1985-1993 թվականներին շենքը զբաղեցրել է արհեստակցական միությունների քաղաքային կոմիտեն, 1993 թվականին՝ քաղաքապետ Ն. Ի. Պրիսյաժնյուկն այն վարձակալությամբ հանձնել է կազակներին։ Տասը տարի այս շենքում է տեղակայվել Դոնի զորքի Նովոչերկասկի կազակական շրջանի ատամանական վարչությունը։ 2003 թվականին շրջանային ատաման Ա. Պ. Վոլկովը կազակների կառավարությունը տեղափոխել է քաղաքային մշակույթի տուն։ 2000-ական թվականների սկզբին առանձնատունը մի քանի անգամ մի սեփականատիրոջից անցել է մյուսին։ Ճարտարապետության հուշարձանի վիճակը վատթարանում էր։ 2004 թվականին շենքը վերականգնվել է։

Նկարագրություն
Տարածական կազմակերպումը, ճակատների ասիմետրիան, դեկորատիվ տարրերը լիովին համապատասխանում են մոդեռն միտումներին։ Երկհարկանի շենքի կարմիր գծից դուրս է գալիս գլխավոր մուտքը և մետաղյա դեկորատիվ ցանկապատը։ Երկրորդ հարկը դիտվում է որպես վերնահարկ։ Շենքը ասիմետրիկ է՝ բարդ կոնֆիգուրացիայով։ Ճակատամասը երկգույն է, ֆրիզը՝ երկրաչափական ռելիեֆով, քիվերը՝ հարթ։ Ձախ ճակատային հատվածը զարդարում է կլոր աշտարակը՝ կոնաձև մետաղյա տանիքով։ Առաջին հարկի պատուհանների և առջևի դռների շրջանակները ստեղծված են բարդ ձևերով, դրանց բարձրության կեսը կանելյուրներ են, իսկ վերին հատվածը համալրված է վեգետացիոն դեկորացիայով և  ամրոցային քարերով։ Ամբողջ ճակատային մասով անցնում է ռելիեֆային գոտի` ընդգծելով վերևի և ներքևի մասերի նախագծման տարբերությունը։ Առջևի երկհարկանի հատվածը պատշգամբով առաջ է բերված, ճակատի աջ անկյունը ամրացված է լայն որմնասյունով։ Առանձնատան դիմացի ցանկապատը, դարպասը մոդեռն ոճի են։ Գլխավոր մուտքի դռան վերևի երկրորդ հարկը զարդարված է լոջիայի ձևով։

Ծանոթագրություններ 

Ռուսաստանի մշակութային ժառանգություն
Նովոչերկասկի շենքեր և կառույցներ